Пенчо Славейков
Над него ден изгрява

chitanka.info

Над него ден изгрява[0]

Не говорете ми, че моя роден край

е беден, минало че няма славно.

Това го всякой знай

и знае го отдавно.

Той няма минало — той няма гроб на дни,

не се гордей с останки и руини,

прославени с войни

и пустоши години.

Дела и подвизи и лаврови венци —

летописи за тях не са открити

и славата певци

за песни не възхити.

И тъмен само ек от някогашни дни,

като от буря глъхнала, се чува…

На нови съдбини

тук вихъра върлува!

И тоя вихър горд остави въздух чист,

вред от поля мъртвилото премахнал.

В горите няма лист

от спомена увяхнал.

Над моя роден край са ранните зори,

копнеж и трепет за което иде

деня да озари —

живот в деня да види.

И нека гордите от нявгашен живот

към него свъсено да мръщят вежди —

на бъднини възход

откърмен во надежди,

аз виждам вече как от висините грей…

Живеят те в смъртта на прежна слава:

пред тях се нощ тъмней —

над него ден изгрява!

[0] Написано по повод на изказвания, че българският народ е малък и без минало. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.